Gebrek aan onderdele pootjie herstel van kragtoevoer in Jhb(Argieffoto) City Power het ŉ gebrek aan onderdele en voorraad in sy pakhuise die skuld gegee vir talle kragonderbrekings in die stad. “Daar is verskeie gebiede in Johannesburg wat al twee weke lank sonder elektrisiteit sit,” het Isaac Mangena, woordvoerder van City Power, Sondag gesê. Volgens Mangena is daar ŉ tekort aan transformators, mini-substasies en smeltdrade. “Netwerkoorlading het beteken die meeste hiervan het opgeblaas en uitgebrand wat tot die toename in aanvraag gelei het. Ons het weens Covid-19-uitdagings ook gesukkel om verskaffers van hierdie voorraad te kry.” Mangena het gesê City Power het Vrydag onderdele begin ontvang en herstelwerk duur voort. “City Power probeer sy bes om die agterstande uit te wis, maar ons pleit vir geduld. “Ons doen ook ŉ beroep op mense om hul samewerking te gee wanneer ons spanne herstelwerk in hul gebied doen. City Power gaan nie skroom om sy spanne te onttrek as ons dink hulle is onveilig nie. Dit gaan die onderbrekings net langer laat voortduur,” het Mangena gewaarsku. City Power het ook om verskoning gevra vir diegene wat deur uitgerekte onderbrekings geraak word.